钦定古今图书集成/明伦汇编/官常典/第604卷 > 金应征
## 钦定古今图书集成/明伦汇编/官常典/第604卷 > 金应征

按《苏州府志》：“应征，字懋德，长洲人。世居甪直镇，家贫
未能从师。丘吏部端斋公见而器之，因指授焉。嘉靖
联捷，除奉新县，历官员外郎、郎中，恤刑两浙。时张居
正当国，尚操切，应征列上矜疑状以请，竟得俞旨。居
正常言于朝曰：‘做官当如金刑部’。外艰服阕，补工部
郎中，以干理称。当国者复示风旨于其乡人，将拔置”
卿寺，竟力辞补外，备兵赣南。赤白丸为寇，相机宜捣
其穴。长宁民有倡乱者，势张甚，或请发兵捕之。应征
持不可，以为此属皆迫于饥寒，素无教化所致，乃下
令谕之，皆投戈伏地。檄属郡邑修葺学宫，重新濂洛
书院，率师儒以时讲肄焉。又念奉新城庳，复捐俸移
文增筑。未几，有寇变，奉新赖以完固，人益感之。陟云
南参政，值境内凋敝，往事兵饷，川贵协办时当事以
桑梓故，曲为护庇。滇民愤懑流离，自经道树者相继。
应征争之不得，郁郁成疾，请告归。卒年五十六。所著
有《恤刑疏草》。